Kyk uit vir Mej. Heelal by staatsrede | Netwerk24
Kyk uit vir Mej. Heelal by staatsrede
Deur Ané van Zyl 11 Februarie 2020 16:37
Zozibini Tunzi, Mej. Heelal, sal Donderdagaand een van pres. Cyril Ramaphosa se gaste by sy staatsrede wees.
Tunzi sal in die presidensiële losie sit, vermoedelik saam met die presidentsvrou, dr. Tshepo Motsepe, en die ander genooide gaste.
“Dit is ’n eer om as gas van die president uitgenooi te word na een van die belangrikste gebeure in ons demokrasie, die staatsrede,” sê Tunzi.
“Ek voel baie bevoorreg dat ek deur ons president genooi is, ’n man wat ek bewonder.”
Tunzi sal volgens die Mej. Heelal-span egter nie soos al die politici op die rooi tapyt by die geleentheid verskyn nie.
“Sy gaan saam met die president deur die private ingang. Die publiek sal haar nie sien nie.”
Sy sal ook nie haar kroon dra nie, maar wel haar Mej. Heelal-lyfband.
Die Suid-Afrikaanse ontwerper Gert-Johan Coetzee ontwerp haar rok vir die staatsrede.
Hy ontwerp gereeld rokke vir Demi-Leigh Nel-Peters (nou Tebow), Mej. Heelal in 2017, en Rolene Strauss, Mej. Wêreld in 2014.
Zozibini Tunzi, Mej. Heelal Foto: Instagram/Zozibini Tunzi
Meer oor: Zozibini Tunzi | Parlement | Staatsrede2020
Mej. Heelal wil help om skool in haar tuisdorp te bou
Zozi op tuisdorp se biblioteek-muur verewig